**„Urbo“ bankas išpirko prieš septynerius metus išplatintą subordinuotų obligacijų emisiją**

**Vakar, liepos 24 d., „Urbo“ bankas išpirko 2018 m. rugpjūčio mėnesį išplatintą 2,21 mln. eurų vertės subordinuotų obligacijų emisiją. Metinė obligacijų palūkanų norma siekė 7 proc., o investuotojams palūkanos buvo mokamos du kartus per metus.**

„Ši obligacijų emisija prisidėjo prie banko kapitalo tvarumo, leido užtikrinti stabilų augimą ir įgyvendinti ambicingus veiklos planus. Esame dėkingi investuotojams už pasitikėjimą ir bendrą kelią šiuos septynerius metus“, – sako „Urbo“ banko administracijos vadovas Marius Arlauskas.

2018 m. iš viso buvo išplatinta 2210 vienetų 7 metų trukmės obligacijų. Vienos obligacijos nominali vertė buvo 1000 eurų. Iš viso jas įsigijo 101 investuotojas: 71 – iš Lietuvos, 25 – iš Estijos, po du – iš Latvijos ir Šveicarijos, vienas – iš Suomijos.

Obligacijų emisija 2018 m. rugpjūčio 1 d. buvo įtraukta į prekybą „Nasdaq Vilnius“ vertybinių popierių biržoje. Pritrauktos lėšos buvo panaudotos banko antrojo lygio kapitalo stiprinimui.

Per minimą septynerių metų laikotarpį „Urbo“ banko turtas išaugo beveik dvigubai, nuo 328 mln. eurų 2018 m. iki 635 mln. eurų 2024-ųjų pabaigoje, o paskolų portfelis – beveik pustrečio karto, nuo 170 mln. eurų prieš septynerius metus iki 415 mln. eurų šių metų pradžioje.

Pasak M. Arlausko, „Urbo“ bankas nuolat vertina finansavimo poreikius ir, išpirkęs šią obligacijų emisiją, svarsto galimybes analogiškus instrumentus naudoti ir ateityje.

„Kapitalo rinkos visuomet yra viena pagrindinių galimų finansavimo krypčių. Atsiradus poreikiui ir rinkoje esant tam palankioms sąlygoms, svarstytume ir naujas obligacijų emisijas, kurios padėtų įgyvendinti ilgalaikius banko tikslus“, – sako M. Arlauskas.

Prieš 33 metus veiklą pradėjusio banko akcininkai šiuo metu yra Konstantinas Karosas, valdantis 90,13 proc. banko akcijų ir įmonė „Western Petroleum Limited“ (9,87 proc. akcijų). „Urbo“ banke šiuo metu dirba 283 darbuotojai, klientų aptarnavimo tinklą sudaro 25 teritoriniai padaliniai.

**Daugiau informacijos:**Beatričė Mikšytė
+370 635 37 649
beatrice@ideaprima.lt